Κοφτό μακαρονάκι με σέσκουλα, λάπατα και φέτα
Και ζυμαρικά, και χόρτα, και φέτα, όλα σε ένα φοβερό φαγητάκι.
2 μάτσα σέσκουλα, καθαρισμένα, καλά πλυμένα και χοντροκομμένα, 2 μάτσα λάπατα ή 400 γρ. σπανάκι ή άλλο χορταρικό της εποχής που μας αρέσει, καθαρισμένα, καλά πλυμένα και χοντροκομμένα, 1 μεγάλο ξερό κρεμμύδι, σε καρέ, 2 φέτες μπέικον, σε μικρά κομμάτια, 1 ματσάκι άνηθος (χωρίς τα χοντρά κοτσάνια), ψιλοκομμένος, 1/2 κουτ. γλυκού φασκόμηλο ξερό, τριμμένο (προαιρετικά), 200 γρ. κοφτό μακαρονάκι, 200 γρ. φέτα, χοντροθρυμματισμένη, 100 ml ελαιόλαδο, αλάτι, φρεσκοτριμμένο πιπέρι
Για το κοφτό μακαρονάκι με σέσκουλα, λάπατα και φέτα ξεκινάμε και σε μια φαρδιά και ρηχή κατσαρόλα ζεσταίνουμε το ελαιόλαδο σε μέτρια φωτιά και σοτάρουμε το κρεμμύδι για περίπου 2 - 3 λεπτά, μέχρι να μαλακώσει λίγο.Προσθέτουμε το μπέικον και συνεχίζουμε το σοτάρισμα για περίπου άλλα 2 - 3 λεπτά, ανακατεύοντας με ξύλινη κουτάλα.Ρίχνουμε τα χόρτα, ανακατεύουμε απαλά, σκεπάζουμε την κατσαρόλα με το καπάκι και αφήνουμε να αχνιστούν για περίπου 3 - 4 λεπτά, μέχρι να μαλακώσουν και να μειωθεί ο όγκος τους.Προσθέτουμε τον άνηθο, το φασκόμηλο (αν βάλουμε) και 400 ml νερό (όχι περισσότερο, γιατί τα χόρτα θα βγάλουν τα δικά τους υγρά), ανακατεύουμε απαλά και αφήνουμε να το φαγητό να βράσει για περίπου 2 - 3 λεπτά, μέχρι να αρχίσουν τα υγρά να κοχλάζουν.Ρίχνουμε το ζυμαρικό, αλατοπιπερώνουμε, ανακατεύουμε και μαγειρεύουμε για περίπου 10 λεπτά, μέχρι να απορροφήσει τα υγρά.Δοκιμάζουμε και, αν θέλουμε πιο βρασμένο το μακαρονάκι, προσθέτουμε 100 ml ζεστό νερό ακόμη και συνεχίζουμε το βράσιμο για περίπου 2 - 3 λεπτά ή μέχρι να γίνει όσο μαλακό μάς αρέσει.Προσθέτουμε τη φέτα, σκεπάζουμε με το καπάκι, αποσύρουμε και αφήνουμε το φαγητό να «σταθεί» για περίπου 10 λεπτά.Σερβίρουμε και συνοδεύουμε με ψωμί ή παξιμάδια.
Ζυμαρικά,Σέσκουλα,Φέτα